CELEX: 32018R1308
Language: hu
Date: 2018-09-28 00:00:00
Title: A Tanács (EU) 2018/1308 rendelete (2018. szeptember 28.) az (EU) 2018/120 rendeletnek a farkassügérre vonatkozó halászati lehetőségek tekintetében történő módosításáról

28.9.2018   
               
               
                  HU
               
               
                  Az Európai Unió Hivatalos Lapja
               
               
                  LI 244/1
               
            
         A TANÁCS (EU) 2018/1308 RENDELETE
         (2018. szeptember 28.)
         az (EU) 2018/120 rendeletnek a farkassügérre vonatkozó halászati lehetőségek tekintetében történő módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikke (3) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az (EU) 2018/120 tanácsi rendelet (1) meghatározza az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó 2018. évi halászati lehetőségeket.
                  
               
                     (2)
                  
                  
                     A Nemzetközi Tengerkutatási Tanács (ICES) felülvizsgált szakvéleményt adott ki az ICES 4b–c, 7a és 7d–h körzetben (az Északi-tenger középső és déli része, Ír-tenger, La Manche csatorna, Bristoli-csatorna és Kelta-tenger) élő farkassügérről (Dicentrarchus labrax) a 2018. évre vonatkozóan. Az említett szakvélemény szerint a maximális fenntartható hozammal való összhang érdekében a kereskedelmi halászat és a hobbihorgászat keretében kifogott teljes mennyiség 2018-ban nem haladhatja meg a 880 tonnát. Az állomány helyreállítását biztosító intézkedéseknek köszönhetően a biomassza 2018-ban várhatóan növekedni fog. Az említett szakvélemény szerint az ICES továbbá egy, a hobbihorgászat által előidézett alacsonyabb halászati mortalitást jelzett. Emellett az ICES a kifogás után visszadobott halak túlélési arányát magasabbnak becsülte (vagyis az ilyen gyakorlattal összefüggő halászati mortalitás a korábban becsült 15 % helyett csak 5 %). Ezért helyénvaló előírni, hogy a 2018. október–december időszakban hobbihorgászat keretében kifogott farkassügérek közül horgászonként napi egy halegyed megtartható legyen. Ezt alkalmazni kell az ICES 6a körzetre is.
                  
               
                     (3)
                  
                  
                     Az (EU) 2018/120 rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2018/120 rendelet 9. cikke (4) bekezdésének helyébe a következő szöveg lép:
            
               
                  „(4)   Hobbihorgászat keretében a partról folytatott hobbihorgászatot is ideértve:
                  
                              a)
                           
                           
                              2018. január 1. és szeptember 30. között az ICES 4b, 4c és 7a–7k körzetben minden kifogott farkassügért azonnal vissza kell engedni a tengerbe. Az említett időszakban az adott területen kifogott farkassügéreket tilos a fedélzeten tartani, áthelyezni, átrakni vagy kirakodni;
                           
                        
                              b)
                           
                           
                              2018. október 1. és december 31. között az ICES 4b, 4c, 6a és 7a–7k körzetben minden horgász naponta legfeljebb egy kifogott faskassügért megtarthat.”
                           
                        
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 28-án.
            
               
                  a Tanács részéről
               
               
                  az elnök
               
               M. SCHRAMBÖCK
            
         
         
            (1)  A Tanács (EU) 2018/120 rendelete (2018. január 23.) egyes halállományok és halállománycsoportok tekintetében az uniós vizeken, valamint az uniós halászhajók tekintetében egyes nem uniós vizeken alkalmazandó halászati lehetőségeknek a 2018. évre történő meghatározásáról, valamint az (EU) 2017/127 rendelet módosításáról (HL L 27., 2018.1.31., 1. o.).